**Drugi deo predstave**

**“Tačka pre zasićenja”**

(Po romanu “Izlaženje” Barbi Marković)

Dramatizacija – Mina Ćirić

LIKOVI

Milica

Una

Bojana

Bane

Plastikmen

HOR

MILICA

Je l' imaš još u torbi sve to što nam je potrebno za zabavu?

UNA

Da.

MILICA

Odlično. Možemo da počnemo odmah i odmah će nam biti zabavno.

HOR

Stalno misliti između svih muzičkih stilova, drogirati se između svih mogućnosti ljudskog mozga i razgovarati između svih mogućnosti ljudskog karaktera.

(Rep. X6 da su svaki put sve tiše sve ostale reči sem reči **između**)

UNA

Dok sam, pre nego što se Bojana zasitila klabinga, izlazila s Milicom samo subotom, sada, nakon što se Bojana zasitila, izlazim s Milicom i nedeljom.

MILICA

Pošto je Bojana nedeljom izlazila sa mnom, ti sada, nakon što Bojana nedeljom više ne izlazi sa mnom, izlaziš sa mnom i nedeljom.

HOR

Kaže Milica Uni, nakon što se Bojana zasitila izlaženja i odmah se zakovala ispred TV-a.

UNA

Bojanina zasićenost klabingom je međutim u jednakoj meri u kojoj je to Bojanina zasićenost klabingom, i naša.

MILICA

Isto tako je bilo moguće, da ja sada izlazim s Bojanom i da razgovaramo o *tebi* ispred tevea, da su se stvari odigrale tako, da nije Bojana otišla umorna na Plastikmena nego ti, ili da se dogodilo, da sam ja neprekidno radila prethodna dva dana i bila umorna i otišla na Plastikmena i tamo se odjednom potpuno zasitila i ti sad izlaziš vikendom s Bojanom u Idiot ili Bejsment i razgovarate o meni.

HOR

Bojanino zasićenje je u jednakoj meri u kojoj je to Bojanino zasićenje, i naše zasićenje.

MILICA

Dok smo Bojana i ja subotom uvek izlazile u Bejsment

HOR

Koji je fensi

UNA

Milica i ja sada izlazimo nedeljom u Idiot

HOR

Koji je treš.

MILICA

Upadljivo je da nedeljom izlazimo mnogo ranije nego subotom.

UNA

Verovatno je Milica s Bojanom uvek izlazila ranije nego sa mnom, jer ona izlazi subotom mnogo kasnije, a nedeljom mnogo ranije.

HOR

Kaže Una

MILICA

Ali to je dobro

HOR

Kaže Milica

UNA

I kaže to nepokolebljivo poučnim tonom

MILICA

To je dobro i veoma važno za organizam, s vremena na vreme u manjim vremenskim razmacima menjati navike. Naravno da i ostalim danima izlazimo u različitim kombinacijama, već prema ponuđenom, ali ja govorim o krutim vikend-navikama, koje smo nekako stvorile.

HOR

To je dobro i veoma važno za organizam, s vremena na vreme, u manjim vremenskim razmacima, menjati navike. Kaže Milica.

MILICA

Osim toga s tobom nesumnjivo i po prirodi stvari izlazim drugačije nego s Bojanom

HOR

Kaže Milica Uni

MILICA

Jer se u Bojaninom slučaju radi o sasvim drugom čoveku nego u tvom slučaju i stoga u slučaju izlaženja s Bojanom

HOR

i dakle drogiranja

MILICA

se radi o sasvim drugačijem izlaženju

HOR

i dakle drogiranju. Kaže Milica.

MILICA

Kao i Bojana, i ja sam odrasla po beogradskim klubovima

UNA

Kao i Bojana i Milica, i ja sam odrasla po beogradskim klubovima

MILICA

i obe smo znale, šta to znači odrastati po beogradskim klubovima. Taj beogradski nadrkani sve-kritički stav

UNA

ali istovremeno i onaj lakomisleno nesvesni stav

MILICA

uvek su bili sastavni deo svakog našeg postupka

HOR

I čitavog njihovog stajlinga.

UNA

Na primer, dok Milica po navici uvek nosi košulju s podignutom kragnom, ja nosim haljinicu. Dok Milica nosi duboke puma patike do članaka, ja nosim plitke baletanke jer ništa ne mrzim više nego duboke patike, kao što Milica ništa ne mrzi više nego plitke baletanke.

HOR

Kaže Una.

MILICA

To je čista glupost

HOR

smatra Milica

MILICA

izlaziti u plitkim baletankama.

UNA

To je besmisleno

HOR

smatra Una

UNA

izlaziti u takvim dubokim, teškim patikama.

MILICA

Kad bi samo navikla da nosiš jednu ovakvu kožnu narukvicu s nitnama, kakvu ja nosim

HOR

kaže Milica često, dok Una često kaže Milici

JOVAMA

kad bi se ti samo navikla da nosiš jednu ovakvu roze znojnicu sa zvezdom, kao ja.

HOR

Naime, Milica smatra da Miličinoj ruci ne pristaje znojnica nego kožna narukvica s nitnama, dok Una smatra da Miličinoj ruci pristaje samo znojnica, a ne takva kožna narukvica s nitnama, kakvu Milica nosi.

UNA

Dok Milica nosi Frajtag torbu, uvek uvek istu crnu Frajtagtorbu, koju joj je poslala sestra iz Berlina, ja nosim providnu tašnicu, malu, lepu disko-tašnicu, koju mi je poklonio XY lično.

MILICA

Samo s Frajtag torbom možeš da izgledaš nadrkano.

UNA

Samo s malom disko-tašnicom i isključivo s ovakvom lepom malom disko-tašnicom, možeš da izgledaš ovako fensi i seksi kao ja.

HOR

Dok se Miličina navika da nosi košulju s podignutom kragnom može objasniti hroničnom nadrkanošću i strahom od toga da će izgledati manje kul u haljinici,

Unino nošenje haljinice može se objasniti hroničnim strahom od toga da će biti manje seksi u košulji s podignutom kragnom. I tako se Milica stvarno hronično plaši izgleda koji je manje kul, dok se Una hronično plaši toga da izgleda manje seksi.

Ali mi više ne možemo da se odreknemo svog stila tako da je besmisleno reći da Milica treba da nosi providnu tašnicu, roze znojnicu, ne tako zatvorene košulje, kakve nosi, etcetera, jer mi od svog stila više ne možemo, kada izlazimo, jer furamo ga već više sezona, kada izlazimo, svejedno, gde izlazimo, više ne možemo da ga se odreknemo, jer smo na ovaj stil tokom nekoliko sezona konačno navikli i dakle to je postao naš konačni stil oblačenja.

MILICA

Uvek je reč o tome koliko si kul i šarp i koliko beskrupulozno si kul i šarp.

HOR

Kaže Milica.

MILICA

Većina klabera, preko 98 procenata, nisu niti kul, niti su šarp, pa čak nemaju ni stila.

HOR

Ako posmatramo klabera, uskoro moramo zaključiti kako je užasan, kako je nepodnošljiv taj klaber. Ako posmatramo žurku, moramo zaključiti, kako je žurka užasna, nepodnošljiva. Posmatramo li neki klub, svejedno koji klub, uskoro moramo zaključiti, kakav nepodnošljiv klub. Kad izlazimo, u najkraćem mogućem roku kažemo, kako je nemoguće izlaziti, ako igramo, kako je nepodnošljivo igrati, isto tako kad stojimo, kako je nepodnošljivo stajati i isto tako, kada razmišljamo, kako je nepodnošljivo razmišljati. Sretnemo li nekoga, u najkraćem mogućem roku pomislimo, kakav nepodnošljiv susret. Promuvamo li se, kažemo sebi u najkraćem mogućem roku, kakva nepodnošljiva gomila, kakva nepodnošljiva muzika. Kažemo to, kakva god da je muzika, kada razmišljamo o bilo kakvoj muzici.

Ako smo nadrkaniji i u razmišljanju beskrupulozniji i bistriji, utoliko moramo u najkraćem mogućem roku O SVEMU zaključiti da je nepodnošljivo i užasno.

MILICA

O svemu.

UNA

O svemu.

MILICA

Veština se dakle bez sumnje sastoji u tome da se nepodnošljivo podnese i da se užasno ne prihvata kao takvo, kao nešto užasno.

UNA

Veština klabinga protiv klubova jeste veština koja je najteža.

MILICA

Bojana je jedno vreme bila majstor ove veštine.

HOR

U jednom trenutku uopšte više ništa ne prihvatati, nijednog didžeja, nijedan brend, nijedan muzički pravac i prirodno nijednu drogu, dakle znači imati stila. Ali, i u toj svakako jedinoj revolucionarnoj spoznaji, doći sebi glave.

UNA

I platiti sve - totalnim zasićenjem. Kao Bojana.

MILICA

Do duše, praksirati se sve više i više u posećivanju takozvanih najuzbudljivijih i najstrahovitijih i najepohalnijih žurki, dakle zapravo tako najavljenih - glupih beogradskih žurki, i u potpunosti se još uvek sve odlučnije izlagati takvim, jedinim ponuđenim žurkama, bila je Bojanina svakodnevna disciplina, ali uvek samo do poslednje tačke PRE totalnog zasićenja.

HOR

Pre totalnog zasićenja.

UNA

Ko ode tako daleko kao Bojana, odjednom se kategorično i apsolutno zasitio i u sekundi je postao bezimen.

HOR

U sekundi postao bezimen.

MILICA

Sada se opet vraćam na ono na šta se Bojana uvek iznova vraćala, naime da u beogradskom noćnom životu ili bolje u onome što uvek nazivamo beogradskim noćnim životom, jer smo ga oduvek nazivali beogradskim noćnim životom, uopšte nema koncepta.

HOR

Kaže Milica da kaže Bojana.

MILICA

Analiziramo li šta je to koncept, moramo da kažemo, uopšte nema nikakvog koncepta, ali to je Bojana već analizirala

HOR

Kaže Milica

MILICA

da naime, kao što je Bojana sasvim tačno rekla i do čega je na kraju došla baveći se neprekidno ovim neverovatno fascinantnim predmetom, nema koncepta nego ima šatro-koncepta.

HOR

Takozvani klaberski koncept je uvek takozvani šatro koncept, takođe daj-šta-daš koncept. Jer da je koncept moguć bila bi moguća i klupska scena, ali klupska scena nije moguća, jer koncept nije moguć, a iz šatro koncepta i daj-šta-daš koncepta…

MILICA

…to je otkrila Bojana

HOR

kaže Milica, iz šatro koncepta ne nastaje klupska scena. Ali činjenica šatro koncepta ili takozvanog daj-šta-daš koncepta nesumnjivo omogućava opstajanje klabinga pomoću klabera.

MILICA

Da mi je bio potreban koncept

HOR

Kaže Milica

MILICA

da mi je neprekidno bio potreban koncept, odavno bih se skenjala, ali nisam se skenjala, jer mi nije neprekidno potreban koncept.

UNA

To što nazivamo izlaženjem nema nikakve veze s konceptom

MILICA

i tu je Bojana u pravu

UNA

jer zbog toga što svojim izlaženjem sami pokušavamo da stvorimo koncept klabinga, niti se zabavljamo, niti imamo klabing. To što imamo nije ništa drugo nego nadoknada za klabing.

MILICA

Ali nadoknada za klabing omogućava noćnu egzistenciju.

HOR

Nadoknada za klabing omogućava noćnu egzistenciju, kaže Milica.

UNA

Možeš me sada smatrati preoštrom, ali pravo, a to znači zabavno i produktivno izlaženje, potpuno je isključeno.

HOR

Kaže Una.

MILICA

Mi međutim nazivamo izlaženjem to što smatramo izlaženjem, kao što drogiranjem nazivamo to što smatramo drogiranjem.

HOR

Kaže Milica.

UNA

Kao što kažemo, super provod, kada mislimo, makar je lepo vreme.

HOR

Slaže se Una.

I hajde, onda, izgovarajmo IZLAŽENJE tamo gde nije reč o izlaženju, i opušteno izgovarajmo KLABING, tamo gde se uopšte ne može govoriti o klabingu, i recimo da je reč o čitavoj toj KLUPSKOJ KULTURI o kojoj se ovde nikako ne može govoriti, jer nemamo bolje nazive.

UNA

Ipak, s druge strane, podjednako je tačno da mi svojim sve-kritikama često pogađamo malo, ili čak i mnogo, ispod realnosti. To što ja činim (i primećujem da činim) kad kažem da su ljudi u Beogradu postali ovako bezvezni jer se organizuju traljave zabave, to nije realno.

HOR

Kaže Una.

MILICA

Ja ipak kažem, iako znam da to nije realno jer je nerealno da su ljudi koje srećemo po Beogradu postali ovako bezvezni jer su zabave loše, iako znamo da su pogrešni svi pojmovi koji su upotrebljeni u ovoj rečenici, i samim tim pogrešne i sve reči koje su u njoj upotrebljene

HOR

 i dakle znamo da je SVE u ovoj rečenici pogrešno. Ako se ne bismo oslanjali na naš sve-kritički stav koji je doduše ekstreman i destruktivan, bili bismo lišeni poslednjeg zadovoljstva. Neophodno je znati da sve rečenice koje se izgovore i pomisle i koje uopšte postoje, istovremeno su tačne i istovremeno netačne, za one koji to shvataju.

MILICA

I samo zato što se pridržavam namrštene sve-kritike, ovaj razgovor je moguć.

HOR

Kaže Milica.

MILICA

Bez ustručavanja kažemo dakle, da organizatore žurki treba pljuvati a ne ljubiti.

UNA

Upravo taj potpuno neusmereni, postmoderni entuzijazam

MILICA

takozvani postmoderni entuzijazam

UNA

beogradskih klaberki (i klabera),

MILICA

koji uopte nije postmoderan

UNA

i za koji se mora reći da nije ništa drugo nego neukusno svaštarenje, kriv je za to što organizatori za svoj zločin, za organizovanje

MILICA

i naplaćivanje

UNA

loše zabave

MILICA

što bih ja označila kao ultimativno najodvratniju ljigavštinu

UNA

Upravo dakle taj i takav takozvani postmoderni entuzijazam klaberki i klabera kriv je za to što organizatori ne dobijaju šamare nego poljupce.

Klaberke i klaberi

MILICA

Lepe klaberke i klaberi

UNA

sada su dužne (dužni) da ispljuju te ljude, koji organizuju zabave, ali ne, one (oni) im čine – šta?

MILICA

seksualne usluge.

Klupska scena, koja podržava traljavo organizovanje zabava ne rukovodi se

HOR

ni beogradskim namršteno-kritičkim stavom niti kul- niti šarp-stavom

MILICA

Takva klupska scena je zločinačka jer je surovo slepa za lepo.

UNA

Surovo, surovo slepa za lepo.

HOR

Onaj ko traljavo organizuje zabavu svestan je da stvara dosadu, stvara nešto što će biti dosadno, jer mora da bude dosadno, nešto što će se pomoću beogradske klupske scene postepeno pretvoriti u katastrofu, nešto u čemu nema ničega osim katastrofe nastale postepeno pomoću beogradske klupske scene. Takva klupska scena nije savremena, ali kao što znamo, savremena klupska scena uopšte nije moguća u Beogradu kao rezervatu, pa tako ni trenutna beogradska klupska scena ne može biti primer klupske scene današnjice.

Nikada ne smemo prestati da govorimo: ko traljavo organizuje zabavu, bila to posle, u sećanju onih koji se sećaju, loša zabava ili ne, na šta utiču različiti faktori - počinio je zločin.

MILICA

Trebalo bi da osnujemo estetski sud.

UNA

Da.

MILICA

Telo koje bi donosilo i usvajalo zakone protiv odsustva stila s najstrožom kaznom za zabave bez stila, i svaki klaber bi osmišljavao, stilizovao i izvršavao sopstvene genijalne kazne. Vrlo brzo nakon osnivanja takvog zakonskog tela, beogradski klabing bi se promenio na bolje.

UNA

Vrlo, vrlo brzo.

MILICA

Beograd takođe.

UNA

Takođe. Trebalo bi, trebalo bi da osnujemo estetski sud.

HOR

Jer ni jedan beogradski klaber ne uživa u klabingu. Svaki se uklopio u beogradski klabing, ali uživanje to nije, kada je jednom počeo da izlazi, on mora da se samoobmanjuje (svesno ili nesvesno) kako mu klabing donosi zadovoljstvo, ali mu on zapravo i u stvari ne donosi ništa osim užasa.

UNA

Ni jedne neprospavane noći ne vredi taj klabing.

MILICA

Ni jedne. Ako se samo napregneš da skeniraš ove stotine klabera na zabavama,

HOR

ako su ti pogled i misli šarp

MILICA

Videćeš bespomoćnost i užas.

HOR

Toliko bespomoćnosti i toliko užasa i toliko dosade.

UNA

Neverovatno da klabing može da izazove toliku muku i toliku supstancu užasa.

HOR

Pojedinačna beogradska muka, koja se na svakoj zabavi hiljadostruko multiplicira.

MILICA

Da klabing može da isproducira toliko beskrupuloznosti prema svojim najbespomoćnijim i najdosadnijim produktima.

HOR

Pojedinačna beogradska muka, koja se na svakoj zabavi hiljadostruko multiplicira.

UNA

Taj bezgranični kapacitet neukusa. Ta bezgranična kreativnost u promovisanju i širenju dosade.

HOR

Pojedinačna beogradska muka, koja se na svakoj zabavi hiljadostruko multiplicira.

MILICA

To međutim ni malo ne menja činjenicu da ti moraš da ideš iz zabave u zabavu, potpuno lišena mogućnosti odlaska.

UNA

Potpuno lišena.

MILICA

Ti moraš da posmatraš kako se pojavljuje sve više sve traljavijih klabera na klupskoj sceni, koji ne osećaju ništa drugo nego taj isti kapacitet dosade i istu izdrogiranost i odsustvo stila koje i ti osećaš, i tokom godina proizvode još veći kapacitet dosade i izdrogiranosti i neukusa.

HOR

Potpuno lišeni mogućnosti odlaska.

MILICA

Bojana je jedno vreme

HOR

U svoje najkul i najšarp vreme

MILICA

bila majstor klabinga protiv klubova.

Bojanino drogiranje bilo je najblistavije.

UNA

Bojanin govor je ponekad, u društvenoj igri, bio najveštiji.

MILICA

Neverovatna osetljivost čoveka kao što je Bojana s jedne strane, njena velika beskrupuloznost i umišljenost s druge.

UNA

S jedne strane njena titravost, s druge prevelika brutalnost.

MILICA

Splet nekoliko ubitačnih okolnosti, koje zasebno uopšte nisu ubitačne okolnosti, tek zajedničkim delovanjem one postaju ubitačne okolnosti, dovodi do poraza kao što je bio Bojanin poraz u raspravi s vrhunskim Beograđanima i bezglavim rejverkama.

UNA

Da si pre tri nedelje rekla Bojani da će danas sedeti ispred tevea, ona bi sumnjala.

MILICA

Iako je, u isto vreme, uvek imala u vidu tu mogućnost, da se povuče i zakuje ispred tevea.

HOR

Budući da je Bojanina zasićenost klabingom u jednakoj meri u kojoj je to Bojanina zasićenost klabingom, i naša

MILICA

I budući da je isto tako bilo moguće da ja sada izlazim s Bojanom i da razgovaramo o *tebi* ispred tevea

UNA

da su se stvari odigrale tako, da nije Bojana otišla umorna na Plastikmena nego ti

MILICA

ili da se dogodilo, da sam ja neprekidno radila prethodna dva dana i bila umorna i otišla na Plastikmena i tamo se odjednom potpuno zasitila i ti sad izlaziš vikendom s Bojanom u Idiot ili Bejsment i razgovarate o meni

HOR

Događaji na Plastikmenu, bili su samo neposredan povod za Bojanino zasićenje, ništa više.

Važno je razumeti šta je dovelo Bojanu do zasićenja koje je u jednakoj meri i naše.

UNA

Bilo je jasno da je Banetov kamingaut morao da ispotresa Bojanu, konačno njih dvoje su bili u ljubavnoj vezi.

MILICA

Bojana je nakon svega govorila o Banetu kao o klaberu koji je morao da učini nešto jer je bio izuzetan, neobičan. Da se radi o manje elementarnom, o više distanciranom odnosu između nje, Bojane i Baneta

HOR

Kaže Milica da joj je rekla Bojana

MILICA

ona bi, Bojana, načinila Baneta temom svoje izložbe fotografija pod nazivom *Odnos između kul i šarp ličnosti poput Baneta kao klabera prema klupskoj sceni Beograda i njegov odnos prema sopstvenoj seksualnosti.*

HOR

Kaže Milica.

BANE

Individualac je u Beogradu **ugrožen**.

HOR

Kaže Bane.

BANE

Pre ili kasnije, pre svega onda kada to izgleda najneverovatnije, nezainteresovanost i nedodirljivost klupske okoline i dakle klabera otera ga u homoseksualnost. Imamo izuzetnog individualca i ignorišemo ga, ni protiv koga se ne borimo prljavije nego protiv izuzetnog klabera, indivudualca bacamo u ćoše, jer mu je u beogradskom klabingu mesto u ćošetu. Da je jedan kapacitet poput mene imao toliko snage i toliko veliku moć samoobmanjivanja, da sam imao toliko snage i toliko veliku moć da odustanem od javnog života i posvetim se dugoj vezi ili unutrašnjoj emigraciji, i da budem car svog prostora i tamo uživam divljenje i poštovanje do koga nisam uspeo da se proguram u beogradskom klabingu, ali čovek poput mene nije bio u stanju da napusti javni život i dakle klabing, uopšte, ja jesam klaber, jesam čovek, koji nije mogao da se odrekne društvenog života. Čak su i izolacija i unutrašnja emigracija bile nemoguće za mene, kao što vidimo, jer bih se onda ja, nakon što sam otkrio da ga idila privatnog emotivnog života ne ispunjava, jer bi mu takav život bio smrtno dosadan, svakako odlučio za unutrašnju emigraciju pre nego za dugu vezu, ali nisam, nisam ni jedno ni drugo.

HOR

Komentarišemo stajling, autfit i personaliti i pitamo se, kako je to moguće? Kako je moguć takav personaliti? Namerno izbegavamo da govorimo o ljudskoj prirodi. Imamo pred sobom klabera-pojedinca, i moramo da kažemo, on je žrtva i istovremeno on je činilac beogradske klupske scene. Sada je jednostavno reći, radi se o takvom personalitiju, žrtvi i činiocu klupske scene. Besmisleno je sada reći sebi, Bane je mogao da ostane hetero (ili bi), jer Bane nije ni bi ni hetero, Bane je skroz gej.

Godinama je Bane pokušavao da upadne u zatvorenu klupsku elitu na inteligentan i kul način, godinama se dokazivao pred blaziranim prosekom, koji je potpuno bez stila, ne bi li bio zapažen, godinama je pokušavao ono što su pre njega pokušale desetine izuzetnih klabera:

BANE

Da se najbolje oblačim, ne samo najbolje na beogradskim zabavama, nego da moj način oblačenja po principu mašte i uz pomoć sekndhendova postane neuporediva lajfstajl-značajka na svetskom nivou.

UNA

Ali Banetov kamingaut se katastrofalno odrazio na Bojanu, morao je da se odrazi na Bojanu tako kako se odrazio na Bojanu, razarajući na najbrutalniji način, haotizujući Bojaninu dušu.

BANE

Ali beogradska klupska scena zahteva previše kul stav od svojih najreprezentativnijih dečaka i previše drogiranja i nezainteresovanost za suprotni pol i emotivne veze, i na taj način se događa da upravo reprezentativni i najreprezentativniji beogradski dečaci, a ja jesam jedan od najreprezentativnijih beogradskih dečaka, postanu gej.

Bojani je sve ovo svakako bilo jasno.

HOR

Kaže Bane.

MILICA

Banetov kamingaut je jedan u nizu, tokom svih ovih godina shvatamo, da su skoro svi dečaci koje cenimo i koji su imali talenat i stil i bili izuzetni i neobični, ili makar samo lepi, postali gej, jer smo s vremena na vreme odlazili na kamingaut-zabave takvih prijatelja, koji su postali gej iz klupskog očaja, ako razmislimo, koji su pokušali da se proguraju gej kanalima, jer im se činilo da im ništa ne može pomoći kod blazirane beogradske vip-ekipe.

HOR

Kaže Milica

MILICA

Kao redovnom posetiocu kamingaut-zabava neobičnih dečaka koji su postali gej, Bojani je sve ovo bilo jasno. Bojana je znala da je Bane morao biti ili, pre ili kasnije, postati gej.

BANE

Bojana je govorila: na kućne zabave idemo samo da bismo u ugodnoj atmosferi obeležili promenu seksualne orijentacije jednog po jednog klabera, sateranog u ćošak od strane zatvorene klupske elite Beograda.

UNA

To je istina.

BANE

Ako pomnožimo zatvorenost zatvorene klupske ekipe i zatvorenost ove zemlje, količnik je jebiga sve to o čemu pričam.

HOR

Kaže Bane da je govorila Bojana.

UNA

Bane, koji je bio s Bojanom, definitivno je, kao što se možemo prisetiti, postao gej u onom trenutku, u kom je ceo Bejsment počeo da se jebe sa sopstvenim polom.

MILICA

Proslavili smo Banetov kamingaut na kućnoj zabavi, ali i to je bezveze. Još uvek smo, što se tiče Baneta, potpuno zbunjeni, potpuno zbunjeni.

UNA

I što se tiče Bojane, potpuno zbunjeni.

BANE

Mada je sve znala, i sve joj je bilo jasno vezano za mene, potpuno zbunjeni, ostajemo potpuno zbunjeni.

HOR

Potpuno zbunjeni, potpuno zbunjeni. Sve što možemo da preduzmemo je meditacija pod uticajem narkotika, što je bolje nego depresija, što je međutim oblik depresije.

Budući da je Bojanina zasićenost klabingom u jednakoj meri u kojoj je to Bojanina zasićenost klabingom, i naša, ponovo postajemo svesni svoje zbunjenosti dok sada pričamo o Banetu i Banetovom kamingautu i Bojani i Bojaninoj zasićenosti i ostavljeni da tražimo nove uzroke, nove uzroke Bojanine zasićenosti.

MILICA

Iz ove tačke pre zasićenja koje se moramo grčevito držati

HOR

Jer moramo

MILICA

Inače ovaj razgovor ne bi ni bio moguć i ništa zapravo ne bi imalo smisla

UNA

Kao kada čekaš prvi jutarnji prevoz posle klabinga i vidiš kako je sve u stvari prljavo

HOR

Taj osećaj

UNA

To definitivno jeste slika koju vidiš, to svitanje, to prljavo, to čekanje

MILICA

to je slika koju vidiš kad se kaže “nema smisla”

UNA

Jeste, to je slika, to je i Bojana govorila

MILICA

E taj osećaj, to ne želimo

HOR

To ne želimo

MILICA

Zato je važno kad kažem

HOR

Kaže Milica

MILICA

Da je Bojanino zasićenje i naše zasićenje i sad iz ove tačke pre, moramo da znamo

HOR

Moramo da znamo

Moramo da znamo

Šta je s one strane klabinga

HOR

Bojana je znala sve što želimo i sve što ne želimo i u njenom razmišljanju, njenom naj-kul i šarp razmišljanju, sve je bilo između svih mogućnosti ljudske glave i rastrzanosti između svih mogućnosti ljudskog ponašanja, što je rezultat neprekidnog kretanja između svih muzičkih stilova, drogiranja između svih mogućnosti ljudskog mozga i razgovaranja između svih mogućnosti ljudskog karaktera.

(Ponavlja se, kao na početku, gube se sve reči sem **između**)

BOJANA

Ja sam Bojana i sedim prikovana ispred TV-a i dok vrtim kanale i osećam kako mi lagano potpuno atrofiraju mišići, zamišljam sebe, a to mu dođe kao neko vantelesno iskustvo, kao na filmu, prilično fascinantno, zamišljam sebe kao Miličinu i Uninu priču o Bojani, o meni, kao o poslednjem klaberu. Bojana the poslednji klaber koji je otišao s Plastikmena i povukao sve klabere sa sobom, kao ono kad zatvoriš slavinu i gledaš kako sve što si izbljuvao (a bljuvanja je bilo), kako se sve to vrti, vrti, vrti, vrti i odlazi u slivnik.

UNA

Istina je da je Bojana stalno imala vizije sopstvene veličine.

MILICA

Ovaj neprekidni osećaj da je estetski obavezna ličnost upravo je ono što ju je izdvajalo od drugih.

UNA

Ako neprekidne vizije sopstvene estetske veličine mogu da budu posebna osobina jednog klabera i čoveka.

BOJANA

Ponekad zamišljam Milicu i Unu kako kenjaju, intelektualno kenjaju, o mom incidentu na Plastikmenu.

HOR

Kaže Bojana.

MILICA

Bojana se stalno ponašala kao da je snimaju, jer je imala osećaj da je neko snima, jer je ona bila bitna meta za kamere, kako je verovala. A izlaziti s klaberom koji se neprekidno ponaša kao da je besmrtan, koji umišlja da je veliki, čak i kad je to neumesno, to je najteže.

BOJANA

Ponekad zamišljam Milicu i Unu i Baneta koji kenjaju, intelektualno kenjaju o meni kao da sam mrtva, prikovana ispred TV-a, što je iz njihove tačke gledišta isto, mrtva ili prikovana ispred TV-a, a ponekad zamišljam Milicu i Unu i Baneta kako kenjaju, intelektualno kenjaju o meni kao da sam besmrtna.

MILICA

Istina je da je Bojana stalno imala vizije sopstvene veličine, i zbog toga nije imala ni jedan jedini trenutak odmora.

HOR

kaže Milica.

MILICA

Ovde na ovom mestu

HOR

Kaže Milica

BOJANA

Tu, na tom mestu

HOR

Kaže Bojana

UNA

Ovde na ovom mestu, kaže Milica, dok baca cigaretu i ona pada u jednu tačku

BOJANA

Tu na tom mestu, kaže Milica, dok priča Uni i teatralno baca cigaretu i zamišlja da markira jednu značajnu tačku u vremenu i prostoru

HOR

Kaže Bojana, kaže Milica, kaže Una da kaže Milica da kaže Bojana, kaže Milica

MILICA

Rekla sam Bojani: kada bi bilo moguće, prepoznati trenutak, koji još ni jedan zasićeni klaber nije uspeo da prepozna, trenutak konačnog prelaska preko praga zasićenosti i dakle konačnog povlačenja, i izbeći ga. Bojana je tada rekla da je to možda moguće.

BOJANA

Je l' imaš još u torbi sve to što nam je potrebno za zabavu?

HOR

Pita Bojana.

MILICA

Bilo mi je jasno da rizikujemo zato što idemo na Plastikmena.

HOR

Kaže Milica.

MILICA

Ali Bojanino duševno stanje je isključilo svaku moju dalju primedbu.

HOR

Kaže Milica.

BOJANA

Je l’ imaš sve što nam je potrebno za zabavu?

HOR

Pita Bojana.

MILICA

Šta god da je Bojana nameravala u takvom razdraženom stanju, nije bilo moguće sprečiti je u tome.

BOJANA

Je l’ imaš sve…

MILICA

Da.

BOJANA

Možemo odmah da počnemo i odmah će nam biti zabavno.

MILICA

I na vrhuncu slabosti, slabosti kakvu nikad pre nisam videla kod Bojane, došle smo na Plastikmena.

UNA

Sada mogu da kažem kako me čudi to što sam bila tako pasivna prilikom Bojaninog poraza na Plastikmenu.

MILICA

Sada mogu da kažem kako me čudi moja neverovatna ćutljivost.

HOR

Bojana se probija kroz gomilu klabera i dolazi do beogradske vip-ekipe.

BOJANA

Evo ih. Beogradski vip pogledi.

HOR

Bojana pokazuje prstom.

UNA

Sada mogu da kažem kako me čudi što sam sedela pored i nisam u suštini reagovala ni na šta.

BOJANA

Šta gledate? Je li? Pozeri, pozerčine, halo, vama se obraćam!

MILICA

Sada mogu da kažem da od nečeg jesam strepela, ne znajući ili ne sluteći od čega.

HOR

Klaberi se sklanjaju, Bojana ih prati i ceri se i ne staje

BOJANA

Halo? Vama se obraćam, hej, pa ja sam to izmislila, tu beogradsku blaziranost, ja sam na njoj odrasla, ne, ne, ne, ništa protiv nje, shvatite me, ne, ne govorim o nadrkanosti, nego o kvalitetu klabera

HOR

Ponavlja Bojana nekoliko puta vip-beograđanima

UNA

Čujem par odgovora vip-beograđana Bojani

MILICA

Ni malo kul, ni malo šarp odgovora, ali ništa nisam rekla tad, to tek sad mogu da kažem

HOR

Bojana im se unosi u lica

UNA

Ja se sklanjam za šank i naručujem tekilu, čekam da se Bojana smiri

MILICA

Nisu krivi vip-Beograđani i lude rejverke

HOR

Smatra Milica

UNA

Oni su se ponašali onako kako su morali, da ne bi ispali manje kul od Bojane.

HOR

Smatra Una.

Bojana uočava TV ekipu.

MILICA

Samo da ne dovuče TV ekipu

HOR

Misli se Milica, s bezbedne distance

UNA

Jao kul, TV ekipa

HOR

Raduje se Una i naručuje još par tekila

BOJANA

Moram da dovučem TV ekipu

HOR

Misli se Bojana i dovlači TV ekipu

BOJANA

Dođite, dođite da snimite njihova uobražena, sasvim uočljivo neprijateljska lica, njihove glupe, ni malo šarp šale na moj račun, dođite, dođite i imaćete prilog o tome kako naj-ne-kul i naj-ne-šarp klaberi dolaze do vrha klupske scene!

HOR

Bojana govori pred kamerama.

BOJANA

Ja sam Bojana i ja već predugo izlazim i znam da njihova profi blaziranost odgovara najvišim svetskim standardima. Ali prigovaram, da nije stvar u formi ponašanja koja je izuzetna, već o senzibilitetu i prisustvu duha i kreativnosti nevezano za spoljašnje oblike ponašanja, o odsustvu stila i duha i kao što se jasno može uočiti.

HOR

Ali TV ekipa ne snima.

MILICA

Sada mogu da kažem da je možda trebalo da kažem Bojani da je ne snimaju stvarno, da su odmah shvatili da imaju posla s ludakom.

UNA

Jedva čekam da gledam Bojanu na TV-u.

HOR

Una je na stvarno bezbednoj distanci. Bojana završava ono za šta misli da će biti legendarna TV izjava i nije joj dosta.

MILICA

Gledam Bojanu kako trči, ne obazirući se na gužvu i sada mogu da kažem da je možda trebalo da je zaustavim.

UNA

Meni je ovo malo sad hevi jer ne znam šta će da se desi pa naručujem još koju tekilu i sklanjam se s druge strane šanka, nadajući se da se Bojana neće u jednom trenutku popeti na binu, ili tako nešto

BOJANA

Moram da se popnem na binu, ili tako nešto.

MILICA

Samo da nije toliko odlepila.

HOR

Bojana je potpuno odlepila.

UNA

Bojana se udaljava dvadeset, trideset, pedeset metara, i ostavlja, ostavlja sve za sobom

MILICA

Neće proći obezbeđenje.

HOR

Bojana prolazi obezbeđenje.

BOJANA

Moram da dođem do Plastikmena.

HOR

Bojana se pentra na binu, spotiče se i gubi ravnotežu

UNA

Gotovo. Sjebala se.

MILICA

Dobro je. Neće ustati.

HOR

Bojana ustaje

MILICA

Neće valjda stići do Plastikmena

HOR

Bojana natrčava na mikspult

UNA

Padam s barske stolice. Evo me opet. Gde je Bojana?

HOR

Bojana je stigla do Plastikmena.

BOJANA

Ćao, Plastikmene, ja sam Bojana.

HOR

Kaže Bojana Plastikmenu.

PLASTIKMEN

Ćao, Bojana.

HOR

Kaže Plastikmen Bojani.

PLASTIKMEN

Hoćeš mikrofon, Bojana?

MILICA

Ona želi da siđe.

BOJANA

Ne želim nikada više da siđem odavde i prosto ne znam kako mi ovo ranije nije palo na pamet

MILICA

Ja ostajem po strani, ne znam da li sam to pomenula, ali ja sam sve vreme po strani i tu i ostajem

UNA

Ja sam iza šanka i ne moram da pratim jer će Milica ionako sve ovo prepričavati mesecima

HOR

Bojana uzima mikrofon od Plastikmena

BOJANA

Znaš, Plastikmene, ja sam došla da ti kažem da prestaneš da puštaš muziku.

PLASTIKMEN

Ali ovo će biti moj najbolji nastup ikada.

HOR

Plastikmen nastavlja da pušta muziku, i ovo zaista jeste, kako će kasnije prepričavati oni koji se budu sećali, a i oni koji se ne budu sećali, njegov najbolji nastup ikada.

PLASTIKMEN

Je l’ si videla kako sam profi muzički ispratio tvoje jurcanje na stejdž?

BOJANA

Ako ti, Plastikmene, radiš svoj najbolji nastup upravo pred ovom beogradskom publikom, koja me je naterala na ovo, pred ovim bezvrednim beogradskim klaberima, onda oni dobijaju od tebe priznanje, koje ja ne želim da dobiju. Zato prestani, prestani, prestani da puštaš muziku.

PLASTIKMEN

Zašto ti, Bojana, ne bi nastavila da kritikuješ. Ovo je once in a lifetime prilika, sigurno to znaš, Bojana.

HOR

Bojana, uprkos time što je došla da naredi Plastikmenu da prestane da pušta muziku, počinje da shvata da je deo jednog velikog umetničkog čina, te oberučke prihvata ovu once in a lifetime priliku.

BOJANA

Kako sam uvek mrzela ove klubove, a opet sam izlazila s istrajnošću vernika, koja je upravo deprimirajuća. Sve ove desetine i stotine beogradskih ludaka, koji se tokom svih ovih godina motaju po beogradskim klubovima. Ta bezglava klupska masa, koju ovde možemo da posmatramo i koja je svetski odbojna. Na svakog od u ovim odvratnim mestima zapaćenih beogradskih klabera dolaze po dva-tri beogradska dilera. Ovo je grad u kome moraš da otupiš da bi izdržao. Nigde nema takve isfoliranosti, takve autoerotične isfoliranosti, koju podnosiš samo ako si žestoko otupeo. Ali ne mogu da objasnim to jadno stanje. Kao što više ništa ne mogu da objasnim. Foliranje, drogiranje i odsustvo stila i duha. Trebalo je da odem iz Beograda pre tri godine. Ali nisam.

*HOR joj se pridružuje*

Sada osećam čitavo ovo klupsko poniženje kao kaznu za kukavičluk. Čitav ovaj beogradski noćni život i život sastavljen je samo od najstrašnijih i istovremeno sve strašnije zastrašujućih okolnosti i ako ga razložimo, rapadne se na zastrašujuće okolnosti i stanja, a ako si dovoljno dugo u ovakvom gradu, toliko dugo da si već poprimio sve beogradsko-rezervatske osobine, i to odavno, normalno da ne možeš da odeš, u mislima da, ali u stvarnosti ne, iako otići u mislima a ne u stvarnosti, znači duple jade.

BOJANA SOLO

U ovom gradu ti je snaga volje već toliko oslabila da nema smisla čak ni da pokušaš da odeš. Grad kao Beograd je ostrvo gubavaca za osobu s izvanrednim duhom (bez gube), kao što sam ja, na kome se prave samo odvratne zabave.

PLASTIKMEN

Ali Bojana, ovo nije odvratna zabava.

HOR

Kaže Plastikmen.

MILICA

Bojana gubi dah. Bojana sada sasvim sigurno želi da siđe.

BOJANA

Ti moraš da prestaneš s ovim izvanrednim umetničkim činom, ti moraš da prestaneš da puštaš muziku. Mi moramo da prestanemo da zabavljamo ove bezvredne, ove bezvredne, bezvredne ljude.

PLASTIKMEN

Bojana, ova beogradska publika je jedna odlična publika.

BOJANA

Ali kako, Plastikmene, pa gde ti vidiš odličnu publiku, gde su, gde su svi ti lepi ljudi, koje gledam u (crtanim) filmovima i stripovima i koji ne hodaju beogradskim ulicama? Gde su svi ti ljudi, kiborzi, ejlieni, mutanti? Zar ih nema? Gde su, Plastikmene, gde su ti supermršavi superheroji, zbog kojih bih lako šutnula prijatelje, kad bih srela makar jednog takvog čoveka. Gde?

HOR

Često postavljamo sebi nedeljama i mesecima uvek isto pitanje, postavljamo ga sebi ili drugima, ali pre svega ga postavljamo sebi i kada nismo uspeli da odgovorimo na to pitanje, ni nakon najdužeg mogućeg perioda pokušavanja, nakon više godina, jer ne možemo da odgovorimo ni na kakvo pitanje, postavljamo drugo, novo pitanje, ali možda ponovo neko pitanje koje smo sebi već postavljali i tako celog života, dok glava ne otkaže.

PLASTIKMEN

Bojana. Ni jednog jedinog klabera, kao što je opšte poznato, ne smeš posmatrati izdvojeno.

MILICA

Sada svi gledaju kako Plastikmen postaje pedagog.

PLASTIKMEN

Jer svaki klaber, Bojana, kada ga posmatraš izdvojeno, prestaje da bude kul. Pokaži mi jednog klabera na ovom svetu, čiji bi stajling i stav izdržali pojedinačno posmatranje. Ni najlepši ni najpametniji, ni najbogatiji. U svakom slučaju, kada posmatraš klabera pojedinačno, nailaziš na loša mesta stila i duha, Svaki *čovek* koga posmatraš pojedinačno pokazuje, ako ga dovoljno pažljivo posmatraš, loša mesta stila i duha.

I zato, Bojana, ne smemo da razmišljamo. To je ključ.

HOR

Nikada ne smemo da razmišljamo, zašto i gde izlazimo, kada izlazimo jer bismo tada, bili osuđeni na potpunu rezigniranost i pasivnost. Jer posebno naj-šarp i naj-kul stil, koji je najlepši, i istovremeno najmoderniji stil, vodi u potpunu rezigniranost i pasivnost. Ne smemo da razmišljamo zašto razgovaramo s ljudima bez stila, jer bi nam onda uskoro postalo nemoguće da razgovaramo s ljudima i, konsekventno sledi, više nam ništa ne bi bilo moguće, kao i, kada razmišljamo, zašto ne smemo da razmišljamo, zašto razgovaramo s ljudima bez stila, i tako dalje, kao što ne smemo da razmišljamo, kako razgovaramo s ljudima bez stila, kako ne razgovaramo, dakle kuliramo, kao što ne smemo da razmišljamo, kako mi, kada ne razgovaramo i kuliramo, razmišljamo i tako dalje. Ne smemo da se pitamo zašto izlazimo, kao ostali, koji bez frke smeju (i mogu) da se pitaju zašto izlaze. Ostali, smeju (mogu) sve da se pitaju, mi ne smemo da se pitamo ništa.

PLASTIKMEN

Ako je reč o muzici

HOR

ne smemo da se pitamo isto kao što ne smemo da se pitamo kada nije reč o muzici (nego o suprotnosti od muzike). Muziku uz koju bi trebalo igrati, analiziramo, samim tim ne igramo, dok ostali bez problema, igraju uz to što slušaju jer to što slušaju ne analiziraju. To, što nazivamo muzičkim ukusom, za nas je u suštini kuliranje, stajanje u mestu, nepokretnost, intimna stvar. To što čujemo promislimo, ne odigramo.

PLASTIKMEN

I zato je iz moje tačke, sve kul.

MILICA
To što čujemo promislimo, ne odigramo.

PLASTIKMEN

Tako kada nas muzika pokreće, ona nas sasvim prirodno ne pokreće na pokret, pokreće nas na analiziranje.

BOJANA

Znam sve te međusobne odnose, znam sve te bedne ljude

UNA

Ovo je najbolji nastup ikad

BOJANA

Znam ko je pokušao da ode

PLASTIKMEN

Kuliranje, stajanje u mestu, nepokretnost, intimna stvar

BOJANA

Znam ko pokušava i ne uspeva

PLASTIKMEN

Tačka u kojoj je sve kul i šarp

BOJANA

Čitav grad, čitav grad hoće da ode iz grada

UNA

Ovo je najbolji miks ikada

BOJANA

Čitav grad ne radi ništa drugo ili ni to ili radi nešto bezveze ili nešto lažno, čitav grad, čitav grad

PLASTIKMEN

To se sve dešava okolo, samo okolo, ništa pojedinačno

BOJANA

Umesto da živi to što radi

UNA

Okolo, okolo, okolo, okolo

MILICA

Intimna stvar

BOJANA

Ovde si izlazila u srednjoj školi

Ovde ti je overio prijatelj

Ovde sam nadživela neke prijatelje a neki će nadživeti tebe

UNA

Okolo, okolo, okolo, okolo

PLASTIKMEN

Ništa pojedinačno, nikako ništa lično

BOJANA

Sve što sam ikada pomislila

MILICA

Razmišljanje je potencijalno ubitačno

BOJANA

Sve što sam ikada pomislila

PLASTIKMEN

Odavde je sve kul, iz ove moje tačke, sve kul, sve, sve kul, sve

BOJANA

Sve što sam ikada pomislila pomislila sam u beogradskom klabingu

MILICA
Sasvim sigurno ubitačno

PLASTIKMEN

Drži se, drži se, drži se, drži se ove tačke

MILICA

Inače ćeš propustiti sve

PLASTIKMEN

Kul i šarp tačke

BOJANA

A šta ja propuštam?

MILICA

Sve.

BOJANA

Zakovana ispred TV-a, šta propuštam?

PLASTIKMEN

Sve.

BOJANA

Ali šta?

HOR

Sve.

Ne smemo da se pitamo zašto izlazimo, kao ostali, koji bez frke smeju (i mogu) da se pitaju zašto izlaze. Ostali, smeju (mogu) sve da se pitaju, mi ne smemo da se pitamo ništa.

PLASTIKMEN

Ostali smeju, mi ne smemo

UNA

Ostali su okolo, svuda okolo, ali okolo

MILICA

Mi ne smemo, ne smemo da se skenjamo

HOR

Neprekidno se postavljaju gomile i gomile pitanja i na njih se odgovara pitanjima, kao što znamo, i oni koji pitaju kao i oni koji odgovaraju ne brinu o tome da li je tu nešto pogrešno, kako ne bi prestali, kako ne bi odjednom sve nestalo, kako ne bi odjednom sve nestalo, kako ne bi odjednom sve nestalo

BOJANA

Jer ne daj bože da sve nestane, sve, sve da nestane

UNA

Najbolja publika ikad na najboljem nastupu ikad dok ide najbolji miks ikad

BOJANA

Ovi bezvredni ljudi, ovi bezvredni ljudi, ovi bezvredni ljudi, ovi bezvredni ljudi, ovi bezvredni ljudi, ovi bezvredni ljudi, ovi bezvredni ljudi, ovi bezvredni ljudi, ovi bezvredni ljudi, ovi bezvredni ljudi

HOR

Bojana je napokon izgubila dah i Plastikmen zaustavlja muziku.

MILICA

A obezbeđenje je na moj hint odvodi sa scene i ja smatram da sam učinila šta sam mogla da učinim.

HOR

Kaže Milica Uni.

UNA

Sve ukazuje na to da će Bojana ostati ispred tevea i neće napustiti poziciju ispred tevea.

HOR

Kaže Una.

MILICA

Poseta zasićenoj Bojani ispred tevea izazvala bi po svoj prilici tako žestoku depresiju, pre svega kod Bojane, zbog njenog kućnog stajlinga i posledica njenog kućnog stajlinga i ponašanja na naše nerazumevanje s njom, da na posetu Bojani u kućnoj varijanti ne treba ni pomišljati.

HOR

Kaže Milica.

UNA

Čak ni na našu zajedničku posetu Bojani.

HOR

Kaže Una.

MILICA

Posetim li je sama biću ruinirana nedeljama, ako ne mesecima, ako ne i celog života. Takođe ako ti posetiš Bojanu, ruiniraćeš se. A odemo li zajedno, ta će poseta na isti način delovati na obe.

HOR

Kaže Milica Uni.

MILICA

Posetiti klabera u takvom stanju, u kakvom se Bojana trenutno nalazi, prava je glupost, jer poseta klaberu koji se sasvim i konačno zasitio, nema smisla.

UNA

Pri tom ne uzimajući u obzir činjenicu da me kućne posete ionako svaki put deprimiraju. Poseta nečijem domu podrazumeva ogromno samosavladavanje, ako ne želimo katastrofu.

MILICA

Već približavanje tuđem domu mi se smuči, a o ulaženju u tuđi dom da i ne govorimo.

HOR

Kaže Milica

MILICA

Ako su javna mesta jedva podnošljiva, ako stalno srećemo stotine klabera, za koje ni uz najveštiju samoobmanu ne možemo da kažemo da imaju stila, ako pretpostavljamo da su svi ti ljudi u svojim kućama još bezvezniji, nego što možemo da zamislimo kada ih vidimo u javnosti, onda, kada zaista i posetimo nekog klabera u njegovom domu, shvatimo da je taj užas koji vlada izvan beogradskih domova, čije smo odsustvo stila i neukus i bezveznost uvek odvajali od bezveznosti, neukusa i odsustva stila u beogradskim domovima, *izvan* beogradskih domova zaista smešan u poređenju s užasom *unutar* beogradskih domova.

UNA

Bojana možda i ne sme da prima posete klupskih prijatelja.

MILICA

Ne sme, ne bi trebalo. Ona živi u porodičnoj kući, u najstrašnijoj varijanti.

UNA

Ta užasna tamnica, u koju se vraćaju najzasićeniji od svih klabera.

HOR

Kaže Una.

MILICA

Ništa osim ručkova i kafa.

HOR

Kaže Milica.

UNA

Sve miriše na čisto.

HOR

Kaže Una.

MILICA

Ne verujemo svojim ušima.

UNA

Ne verujemo svojim očima.

HOR

* Je l' imaš još u torbi sve to što nam je potrebno za zabavu?

Stalno misliti između svih muzičkih stilova

* Da.

Drogirati se između svih mogućnosti ljudskog mozga

* Odlično.

I razgovarati između svih mogućnosti ljudskog karaktera.

* Možemo da počnemo odmah i odmah će nam biti zabavno.

UNA

Ovo je najbolji miks ikad.

MILICA

Najbolji, najbolji miks ikad.